# Poštovani roditelji, dragi učenici!

Ovih dana nalazimo se svi u jednoj novoj i izazovnoj situaciji. Naši životi su se preko noći promijenili. Prisiljeni smo smanjiti socijalne kontakte, dio nas ne odlazi na svoja radna mjesta, već radi od kuće, naša djeca ne odlaze u školu. Komunikacija nam je ograničena ili otežana jer iako svi volimo biti prisutni na društvenim mrežama i virtualno se družiti, to je obično naš izbor, nitko nas na to ne prisiljava. Također, biramo društvo i sadržaje koje želimo. Pretpostavljam da su neki od nas očekivali kako će se naši učenici lako snaći u novonastalim okolnostima. Postoji uvriježeno mišljenje kako se naši učenici jako dobro snalaze s tehnologijom i kako je samo potrebno omogućiti im njezino korištenje te će učiti lako i bez muke. Znanje i sposobnosti samo će prštati oko njih i njihovi razmjeri bit će neograničeni. Jasno je da to baš nije tako. Stara poslovica kaže: “ Bez muke nema nauke“. Postoji dio učenika koji se dobro snalazi s tehnologijom, a postoji i dio koji u tome treba pomoć. No to je manji problem. Daleko je veći izazov pridobiti učenike koji nemaju razvijene radne navike da se sada prihvate učenja. Primjećujem, također, kako i učenici koji su inače savjesni u radu, koji bez poteškoća izvršavaju sve zadatke, pomalo „hvataju krivine“ i ne daju od sebe sve što mogu.

To se najbolje vidi pri pregledu zadataka. Najveći dio učenika zadatke, koje nastavnici zadaju na dnevnoj bazi, rješava redovito. Manji dio učenika, u prosjeku 2-3 po razredu, ne izvršava postavljene zadatke. Ne javljaju se na poruke, ne javljaju se u virtualne učionice, ne javljaju se na mail. No, napokon, nakon 1-2 tjedna, vjerojatno na poziv razrednika roditeljima, pošalju poneki odrađen zadatak. Onda tek nastupa šok. Naime, ti su radovi već viđeni, i ne samo jedanput. Radi se, dakako, o tome da dio učenika zadaće naprosto prepiše, bilo od kolega iz razreda ili odnekud s interneta. Valjda im nije jasno da učitelj poznaje svoje učenike i točno zna prepoznati nečiji uradak ili računaju da učitelj neće pregledati rad.

Prethodne se rečenice odnose na manje odgovorne učenike, ali nisu samo oni ti koji su dovedeni u napast relativno „lakog“ ispunjavanja zadataka. Kopiraj, zalijepi, pošalji. Jasno je o čemu se radi. Naši učenici navikli su obavljati svoje zadatke za ocjenu, pri čemu se vode principom kako dobiti što bolju ocjenu uz što manje rada. Donekle ih shvaćam. Svi smo mi ljudi i radimo najbolje kada postoji određena i učinkovita kontrola onoga što radimo. U ovim okolnostima ta kontrola je otežana i učenici samo koriste priliku. Kako riješiti ove izazove koji su pred učenicima, roditeljima i učiteljima?

Kao prvo, trebamo svi postati svjesni zašto učenici idu u školu, pa i u ovu virtualnu. Drugo, tko je odgovoran za ostvarivanje ciljeva koji se u obrazovanju postižu? Treće, kako bismo trebali postupati da bismo ostvarili postavljene ciljeve?

Odgovori na ova pitanja vode nas do sljedećih zaključaka. Učenici idu u školu kako bi stekli određena znanja i razvili određene sposobnosti, tj. stekli kompetencije za svoju buduću ulogu u životu: poslovnu, društvenu i privatnu. Kompetencije stječu pomoću sadržaja pojedinih nastavnih predmeta i međupredmetnih tema. To znači da svaki učitelj prilikom zadavanja određenih zadataka vodi o tome računa. Da, ponekad nam se može činiti da je toga previše i da nam sve to ne treba, da ulažemo previše truda i energije. No, znamo da to nije tako jer svaki trud se na kraju isplati. Što više treniramo, bit ćemo bolji u datoj aktivnosti. Vratimo se na problem prepisivanja. Kakva će znanja i sposobnosti steći učenik koji svoju zadaću redovito prepisuje? Kako će se snaći u situaciji u kojoj će biti sam, bez pomoći? To bi trebalo biti lako jer njegove ocjene i diplome svjedoče da ima sposobnosti i znanja, no što ako su one stečene varanjem i prepisivanjem? Prevare je, nažalost, nemoguće spriječiti. No razmislite: bismo li željeli doći u ruke liječniku koji je diplomu stekao na takav način?

Drugo pitanje je pitanje odgovornosti za obrazovna postignuća. Tu su jednako važna sva tri faktora: učenik, učitelj i roditelj. U kontekstu naše situacije i virtualnog učenja to znači sljedeće:

\*Učitelj treba pažljivo izabrati zadatke, učiniti ih zanimljivima i poticajnima što je više moguće te pratiti rad učenika, biti mu podrška i davati mu kvalitetne povratne informacije kako bi učenik mogao napredovati.

\*Učenik treba redovito pohađati nastavu u virtualnim učionicama, biti aktivan i izvršavati postavljene zadatke, na vrijeme i samostalno. Treba pratiti povratne informacije učitelja, uvažiti ih i na taj način poboljšati svoje učenje. Za nejasnoće ili bilo kakve druge nedoumice treba se obratiti učiteljima. I da, trajanje tog učenja trebalo bi biti barem onoliko sati koliko je inače trajala nastava u redovnoj školi. Naravno, nisam naivna da će učenici bez otpora i podrške to sami raditi. Nažalost, moramo biti svjesni, ovo nisu praznici, već izvanredna situacija u kojoj svi moramo dati maksimum od sebe.

\*Dolazimo do odgovornosti roditelja. Znam da vam nije lako. Borite se sa svojim poslovnim i privatnim problemima i sada još trebate voditi računa o ispunjavanju školskih obveza vašeg djeteta ili vaše djece. Probate pomoći svojoj djeci koja su neraspoložena, koja se žale, možda plaču. Najlakše je riješiti zadano umjesto njih, ili reći da pitaju kolege, prepišu. Ljutite se na učitelje što zadaju toliko sadržaja i svoje frustracije i nepoštovanje prenosite na svoju djecu. To nije rješenje, tako djecu nećete osamostaliti i naučiti odgovornosti. Samo ćete odgoditi problem, a znanja i sposobnosti koja su trebala steći bit će nepovratno izgubljena ili će se kad-tad, pa i na teži način, morati usvojiti.

Što bismo trebali učiniti kako bi rezultati naše virtualne škole bili što bolji, a učenici, roditelji i učitelji što zadovoljniji? Svi bismo trebali biti odgovorni i preuzeti svoj dio zadaća: učenici učiti, učitelji postavljati zadatke i biti podrška učenicima u učenju, a roditelji nadzirati rad, ohrabriti svoju djecu i poticati ih na samostalno učenje. Također, svi moramo prihvatiti činjenicu i postati svjesni da učimo za sebe, za život, kako je to danas popularno reći, a ne za ocjenu. Učeći tako, postajemo odgovorni za sebe, svoju obitelj i širu zajednicu. Postajemo sigurni u sebe, cijenimo sebe i druge i spremni smo odgovoriti na sve izazove koje nam budućnost donosi.

Klaudija Gašpar, učiteljica Povijesti